אמא בארקר

קייט "אמא" בארקר (באנגלית: Ma Barker; 8 באוקטובר 1871 – 16 בינואר 1935) הייתה פושעת אמריקאית ידועה לשמצה, שפעלה בארצות הברית בזמן השפל הגדול בשנות ה-30. פושעים מסוגה משכו תשומת לב רבה מצד התקשורת ומעלליהם ריתקו רבים מקוראי העיתונים של אותה תקופה, אשר כונתה בציניות: "עידן אויבי הציבור". אף על פי שהייתה אחת מהפושעות המפורסמות ביותר בתקופתה, המוניטין שלה דעך במרוצת השנים אל מול פושעים נוספים מאותה תקופה, שמהווים כיום חלק מהפולקלור האמריקאי וסמל בתרבות הפופולרית.

החיים המוקדמים
קייט בארקר נולדה בהאש גרוב שבמיזורי, ארצות הברית, בשם אריזונה דוני קלארק. כבת למשפחה קתולית ושמרנית, חונכה בארקר לעבודה קשה ואמונה בערכי המסורת. ב-14 בספטמבר 1892, נישאה לג'ורג בארקר והשניים עברו לגור בעיירה אוררה, מיזורי, שם נולדו גם ארבעת בניה: הרמן, לויד, ארתור ופרד. על פי הגרסה הרשמית, בסמוך ללידתו של בנה האחרון עזב בעלה את ביתם המשותף, אם כי ישנם הגורסים כי למעשה נזרק ג'ורג' מהבית על ידי קייט שחשבה אותו ל"שיכור חסר תועלת".

בשנת 1904 עברה המשפחה להתגורר בעיר וואב, מיזורי, שם סיימו שני ילדיה הבוגרים של קייט את לימודיהם היסודיים. ב-1915 המשיכה המשפחה בנדודיה ועברה לטלסה, אוקלהומה, שם עתידים הבנים להתדרדר במהרה לחיי פשע ועבריינות.

קייט, שנותרה לבדה במצב כלכלי קשה מאוד, עשתה מאמצים עילאיים למען הישרדות משפחתה, אך חינוכם הלקוי של ילדיה ונסיבות התקופה הביאו לכך שגם ילדיה הצעירים התדרדרו לעבריינות עוד בגיל התבגרותם. אמם ניסתה בכל כוחה לשמור את ילדיה הרחק מזרועות החוק והמשפט ולא בחלה בדרכים בלתי קונבנציונליות- החל מתחינות בפני שוטרים שעצרו את בניה וכלה בהתקפי זעם מבוימים במשרדי המשטרה.

אמא בארקר, כפי שנודע כינויה ברבים, שלטה בבניה ביד רמה ועודדה אותם שלא להתערות בחיי החברה או לנהל זוגיות נורמטיבית. בהיותה מתוחכמת ואינטליגנטית יותר מבניה, עסקה ככל הנראה בעיקר בתכנון פשעיהם של בניה. כמו כן, נודעה קייט כאישיות נהנתנית וחובבת מותרות ומילאה את תשוקתה לבגדים וריהוט יוקרתיים בזכות פשעים אלו.

ב-16 בינואר 1935 נהרגו קייט בארקר ובנה פרד בקרב עם סוכני ה-FBI.

המחלוקת
אין ספק שילדיה של קייט היו פושעים והשתייכו ל"חבורת בארקר-קארפיס", שביצעה בין השנים 1931–1935 מעשי שוד לא מעטים. עם זאת, תדמיתה של קייט כמנהיגת החבורה וה"מוח" שמאחוריה היא ככל הנראה פיקציה ומידת מעורבותה בפשעים מוטלת בספק. קייט ככל הנראה ידעה על מעשי החבורה ומבחינת החוק עובדה זו לכשלעצמה הופכת אותה לשותפה מלאה לפשעם, אך מעולם לא נמצאה ראיה להיותה פעילה אקטיבית בביצוע ובתכנון הפשעים אותם ביצעה החבורה. תפקידה היה לטפל ולדאוג לצורכיהם של חברי הכנופיה, שלא אחת בעודם מבצעים את פשעיהם שלחו אותה לבית הקולנוע, לצפות בסרטים.

אלווין קארפיס, אחד החברים הידועים ביותר לשמצה בחבורה, אמר עליה ברבות הימים:

.

גרסה זו כלפי מעורבותה הקרימינלית של בארקר חוזקה באוטוביוגרפיה של שודד הבנק הידוע לשמצה אף הוא, הרווי באיליי, שהכיר את הבארקרים היטב. לדבריו, אמא בארקר "לא יכלה לתכנן ארוחת בוקר", שלא לדבר על יוזמות פליליות.

רבים סבורים כי התדמית המיסטית שנבנתה סביב קייט בארקר נופחה וטופחה בלהט על ידי ראש ה-F.B.I המוערך ג'יי אדגר הובר בניסיון עקיף להצדיק פשיטה שנערכה בקוטג' בו התגוררה עם בנה פרד באגם וואיר שבאזור אוקלוהמה, במהלכה נהרגה בשוגג קשישה.

כרוניקה תמציתית של מעללי כנופיית בארקר-קרפיס

כללי
הכנופיה מנתה בין 12 חברים לשניים בלבד במהלך שנות פעילותה, כאשר חברי הכנופיה התגוררו בסמיכות אחד לשני. את פשעיהם נהגו לבצע בקבוצות קטנות (2–3 אנשים) ובמקומות שונים כדי לחמוק מהרשויות. הכנופיה נהגה לנוע מעיר לעיר, ביניהן קליפורניה, אוהיו, פלורידה, טקסס ואפילו הוואנה בירת קובה.
למרות מאמציה לחמוק מן החוק, כנופיית בארקר- קרפיס נודעה בביצוע אין ספור מעשי פשע, החל בפריצות ומעשי שוד וכלה בחטיפה וברצח. כמו כן, נודעה הכנופיה במנהגה להשתמש במכונת ירייה על מנת ליצור אפקט הרתעתי.

1900–1920
 1910 – הרמן בארקר נעצר בעיר וואב, מיזורי בעוון "שוד דרכים".
 5 במרץ 1915 – הרמן בארקר נעצר בעיר ג'ופלין, מיזורי בעוון "שוד דרכים". בעניין זה, על פי דיווחים נקשר שמם של הרמן ולויד בארקר בשמה של כנופיית הסנטרל-פארק של טולסה, אוקלהומה.
 4 ביולי 1918 – ארתור "הדוקטור" בארקר נעצר בטולסה, אוקלהומה בגין גנבת מכונית השייכת לרשויות ארצות הברית אך הצליח להימלט.

1920–1930
 19 בפברואר 1920 – ארתור בארקר נעצר בג'ופלין, מיזורי; חזר לטלוסה, אוקלהומה.
 1921 – לויד "האדום" בארקר נעצר בעוון שוטטות בטולסה, אוקלהומה.
 15 בינואר 1921 – ארתור בארקר נעצר בגין מעורבותו בניסיון שוד בנק במוסקוג'י, אוקלהומה.
 30 בינואר 1921 – ארתור בארקר נכנס לתקופת מאסר בכלא מדינת אוקלהומה ושוחרר ב-11 ביוני 1921.
 16 באוגוסט 1921 – ארתור בארקר ווולוני דייוויס היו מעורבים בהריגתו של שומר הלילה ג'יימס ג'יי שאריל בטולסה, אוקלהומה.
 8 בינואר 1922 – כנופיית הסנטרל-פארק הייתה מעורבת בניסיון שוד אלים באוקמלוג'י, אוקלהומה. תוצאות הירי שנערך הביא מחד, למותו של אחד הפורצים ומאידך, לפציעתו האנושה של קצין המשטרה הומר אר ספולדינג, פצעים אשר הביאו למותו כשבועיים לאחר מכן בתאריך ה-19 בינואר 1922. זאת ועוד, שבשל פעולה זאת שני פושעים שהיו שותפים למעשה זה הועמדו לדין. השניים קיבלו עונש מאסר עולם בעוד שאחד מהם לבסוף שוחרר עקב קבלת הערעור על פסק דינו שהגיש לבית המשפט.
 16 בינואר 1922 – לאחר שהיה מעורב בניסיון שוד סניף דואר בבקסטר ספרינגס, קנזס נידון לויד בארקר לתקופת מאסר של 25 שנה בבית הכלא לווינוורת'. להלן, אסיר מס' 17243 אשר שוחרר ברבות הימים ב-1938.
 10 בפברואר 1922 – ארתור "הדוקטור" בארקר נכנס לבית הכלא של מדינת אוקלהומה בגין הרצח של שריל.
 1926 – פרד בארקר נעצר בעיר ווינדפילד, קנזס לאחר ביצוע שוד בנק.
 12 במרץ 1927 – פרד בארקר התקבל במוסד בית הכלא של מדינת קנזס.
 29 באוגוסט 1927– בוויצ'טה, קנזס התאבד הרמן בארקר שעה שנעצר במחסום משטרתי, שהוקם במטרה לתפוס מי מבין חברי כנופיית קיימס-טריל שהרמן היה חלק אינטגרלי בה ואשר הרגה שוטר מדינת ויצ'טה בשם ג'יי.אי. מארשל.

1930–1940
 30 במרץ 1931 – פרד בארקר שוחרר מבית כלא מדינת קנזס לאחר שריצה זמן מאסר בעוון מעשה פריצה. יצוין כי בבית הכלא התוודע לראשונה למי שהפך לחברו ושותפו לפשע: אלווין קארפיס.
 10 ביוני 1931 – פרד בארקר ואלווין קארפיס (הידוע גם בכינויו "ג'ורג הלר") נעצרו על ידי צוות חקירה של משטרת טולסה, אוקלהומה כשהיו בעיצומו של מקרה פריצה. קארפיס נידון ל-4 שנות מאסר אך שוחרר לאחר "חזרתו בתשובה" מדרכו הרעה; פרד אף הוא הצליח להתחמק מפסק דין המעורב בו מאסר.
 19 בדצמבר 1931 – פרד בארקר ואלווין קארפיס שדדו חנות בעיירה ווסט פיינס, מיזורי והיו מעורבים בהריגתו של שריף המשטרה רוי קליי.
 18 בינואר 1932 – לויד בארקר נכנס לבית הכלא לווינוורות'.
 26 באפריל 1932 – באזור אגם פרנסטיד, מינסוטה נמצאה גופתו של איי. דאבליו. דונלאפ אשר נהרג על ידי פרד בארקר ואלווין קארפיס.
 17 ביוני 1932 – פרד בארקר ואלווין קארפיס וחמישה שותפים נוספים שדדו בנק בקנזס.
 7 ביולי 1932 – ה-F.B.I עצר שלושה חברים בכנופיית בארקר-קארפיס.
 25 ביולי 1932 – פרד בארקר ואלווין קארפיס בליוויה של כנופיית פשע נוספת שדדו סניף בנק בקונקורידה, קנזס.
 14 באוגוסט 1932 – במחוז "אינדיאן הילס" שבטלוסה, אוקלהומה נמצאה גופתו של עו"ד ג'יי ארל סמית' אשר נשכר להגן ללא הצלחה על אחד מחברי כנופיית בארקר-קארפיס בגין שוד בנק אשר הורשע.
 10 בספטמבר 1932 – ארתור "הדוקטור" בארקר שוחרר מבית הכלא.
 16 בדצמבר 1932 – פרד וארתור בארקר, אלווין קארפיס ויתר חברי הכנופיה שדדו בנק במיניאפוליס אגב הריגתם של אזרח אחד ושני השוטרים איירה ליאון איוונס וליאו גרוסקי. בתוך זאת יודגש כי אחד מחברי הכנופיה היה מעורב בעבר בהריגתו של שוטר בשנת 1930 ועתיד להיות שותף להריגתו של שוטר נוסף ב-1936.
 4 באפריל 1933 – פרד, ארתור בארקר ואלווין קארפיס ויתר חברי הכנופיה שדדו בנק.
 יוני 1933 – "ויליאם האם" נחטף על ידי כנופיית בארקר-קארפיס ושוחרר כעבור שבועיים אחרי תשלום כופר ב-16 ביוני 1933.
 10 באוגוסט 1933 – כנופיית בארקר-קארפיס שדדו משכורות שהועברו לתשלום לעובדים בבנק במינסוטה. שוד אשר בו נהרג השוטר ליאו פאוולאק.
 22 בספטמבר 1933 – שני שליחי בנק הוחזקו בני ערובה בידי חמישה אנשים שהזדהו ככנופיית בארקר-קארפיס; שוטר משטרת שיקגו מיילס איי. קוניגהאם נהרג בידי חברי הכנופיה שעה שחקר תאונת דרכים שהתרחשה באזור.
 17 בינואר 1934 – הכנופיה חוטפת את אדווארד ג'ורג ברמר אשר שוחרר לאחר תשלום כופר ב-7 בפברואר 1934.
 19 בינואר 1934 – הכנופיה פוצעת עובד חברת תעופה בשם אמ.סי.מק-קורד אשר מדיו הטעו אותם לחשוב שהוא שוטר.
 10 במרץ 1934 – חבר כנופיית בארקר בשם פרד גוטס אשר היה ידוע בכינויו "ג'ורג מכונת ירייה" ושהשתתף בעבר ב-חטיפתו של ברמר נהרג על ידי גנגסטרים-שותפיו לפשע בסיקירו, אילינויס.
 יולי 1934 – החודש האחרון בו נראה בין החיים ד"ר יוסף מוראן מי שנחשב לרופאם של אנשי העולם התחתון.
 6 בינואר 1935 – חבר כנופיית בארקר ויליאם בי. הריסון נהרג על ידי אחד מחבר מרעיו הגנגסטרים באונטריוהיל, אילונויס.
 8 בינואר 1935 – ארתור "הדוקטור" בארקר נעצר בשיקגו. חבר אחר של כנופיית בארקר ראסל גיבסון נהרג והקולגה שלו ביירון גיבסון נתפס לאחר מעשה הפשע בכתובת אחרת.
 16 בינואר 1935 – פרד ואמא בארקר נהרגו בפשיטה על הקוטג' בה התגוררו באזור אגם וויאר, פלורידה.
 26 בספטמבר 1935 – גופתו של מי שנחשב לרופאם של אנשי העולם התחתון ד"ר יוסף מוראן נמצאה באגם איירי. ממצאים מעלים את ההשערה כי הוא נהרג על ידי פרד בארקר ואלווין קארפיס. לעניין זה הציג האחרון גרסה סותרת ולדבריו ד"ר יוסף מוראן נקבר.
 7 בנובמבר 1935 – קארפיס וחמישה שותפים שדדו רכבת דואר בגאריטסוויל, אוהיו.
 1 במאי 1936 – קארפיס ושופו פרד האנטר נעצרו בניו אורלינס, לואיזיאנה.
 13 בינואר 1939 – ארתור בארקר נהרג במהלך ניסיון בריחה מכלא אלקטרז שבסן פרנסיסקו.

1940 והלאה
 מלחמת העולם השנייה – לויד בארקר משרת בצבא ארצות הברית כטבח ובאופן אירוני, לאור כך שבעברו כפושע החזיק לא אחת בני ערובה, שירת במחנה שבויי מלחמה של האויב שהוקם במדינת מינסוטה. הוא שוחרר בכבוד מהצבא לאחר שסיים את המוטל עליו וזכה אף במהלך השירות למדליה המציינת את התנהגותו הראויה.
 18 במרץ 1949 – בחייו כאזרח ניהל לויד בארקר סופר–מרקט. בתאריך זה נהרג על ידי אשתו אשר נשלחה בגין כך לבית כלא במדינת קולורדו.

אמא בארקר בראי התרבות המודרנית
האגדה אודות אמא בארקר היוותה השראה ל:
 לדמות של אבא סטראק (על ידי: צ'ארלס בי. מידלטון) ובניו בסדרת הסרטים של חברת ריפבליק משנת 1938 "דיק טריסי חוזר".
 לספרו משנת 1939 של ג'יימס האדלי צ'ייס "אין סחלבים עבור מיס בלנדיש" אשר מספר על אמא האחראית על המאפיה של בניה הגנגסטרים; ספר אשר ברבות הזמן עובד לבמות התיאטראות והמסך הגדול לא לפני שנדרש לעמוד בכללי הצנזורה הבריטים הנוקשים.
 ייתכן והיוותה אף השראה לדמות של אמא ג'ארת משנת 1949 של הבמאי ראול וולש "חום לבן".
 בסדרה משנת 1959 "הבלתי משוחדים"  מוצג פרק בשם "אמא בארקר ובניה" שבו מתמודד הסוכן הפדרלי אליוט נס כנגד שבט הבארקרים והוא המוביל את הפשיטה שנערכה על ביתם במקום מחבואם בפלורידה. כאמור לעיל זהו עיוות של המציאות שכן אותה שעה אליוט נס לא היה חבר ה-F.B.I ולא הייתה לו שום נגיעה למקרה ולתיק החקירה שהתנהל כנגד כנופיית בארקר-קארפיס.
 לדמותה של "מא פארקר" בסדרת הטלוויזיה באטמן שהופיעה על מסכי הטלוויזיה בארצות הברית בשנות ה-60.
 סיפורה עובד לסרט דל תקציב משנת 1970 הקרוי "אם הדמים" בבימויו של רוג'ר קורמן ובכיכובה של שלי וינטרס בתפקיד הראשי כאמא בארקר, המצייר את בארקר כאמא מושחתת המארגנת ומעודדת את בניה לחיי פשע. בסרט הופיעו בתפקיד משני רוברט דה נירו (בתור לויד בארקר) באחד מתפקידיו המוקדמים, וכן ברוס דרן.
 הלהיט "Ma Baker" – "אמא בייקר" של להקת בוני אם משנת 1977.
 לדמותה של "אמא פרטילי" על ידי אן רמזי בסרט הגוניס משנת 1985.
 מקום נוסף בו סופר סיפורה של אמא בארקר הוא בסרט משנת 1996 בשם "אויבי הציבור" בכיבובה של תרזה ראסל .
 לדמות "מא"-פיימון (דמות נקבה גנגסטרית) ברצועת הקומיקס של דיק טרייסי.
 לדמות "מא דולטון" ברצועת הקומיקס של הקאבוי לאקי לוק.
 לדמות "מא ביגל" וילדיה הביגלים שהיו הדמויות הרעות בתוכנית "אגדות ברווזים".
 לדמות האמא הפיראטית הראשית ובניה בסרט המצויר "טירה בשמיים" .

קישורים חיצוניים
 
 
  ״מא הקשר?״ – פרק על חייה של מא בארקר והקשר לבוני אם בפודקאסט .״מינהר הזמן״, תאגיד השידור הישראלי, ״כאן״

הערות שוליים

פושעים פליליים אמריקאים
פולקלור אמריקאי
אמריקאיות שנולדו ב-1871
אמריקאים שנולדו ב-1871
אמריקאיות שנפטרו ב-1935
אמריקאים שנפטרו ב-1935